Val d'Ordesa

A val d'Ordesa ye a val que orichinó a creyación d'o Parque Nacional d'Ordesa y d'as Tres Serols o 16 d'agosto de 1918 chunto con o macizo d'as Tres Serols, estando dimpués enamplato a la val d'Anyisclo, os congostos d'Escuaín y a cabecera d'a valle Verde.

A val d'Ordesa incluye una ampla zona de val, altiplanos y tucas (muitas de mas de 3.000 m d'altaria), cuals mugas serían a o norte a crencha Treserols-Mondarruego, que fa de muga con Francia en gran parti, a o sud a crencha Treserols-Acuta y a l'ueste a confluyencia con a val de l'Ara. Tot iste conchunto forma una compleganza fluvial, que a traviés de vals secundarias y saltos d'augua, desemboca en a val d'Ordesa, por a on descurre o río Arazas.

 Zonas altas 
En as zonas altas destaca una parti d'a crencha Norte, dende o Mont Perdito (3355 m) dica os Cabietos (3034 m), toda una succesión de tucas de mas de 3000 m y en a que s'ubre una gran crepa, a breca de Roldán, paso "natural" entre Francia y Espanya y que seguntes a falordia fue ubierta por un trucazo d'a espada de Roldán, Durendart. Una mica mas ta o sud d'a "Breca" se troba a espelunga de Casteret, cual interior ye en gran parti chelato, con columnas y cadreitas de chelo.

A versant norte va descendendo en una succesión de circos glaciars y vals glacials, con alticamans saltos d'augua, entre os que destaca o circo y salto d'augua de Cotatuero, a on se troban as famosas clavillas de Cotatuero, unas simplas barras metalicas fincatas en una paret vertical de paso obligato y no aptas ta personas con vertigo.

 Zonas baixas 
A val d'Ordesa ye una val glacial, con forma de "U", situata a o sud-ueste d'as Tres Serols, por a on desciende o río Arazas formando bels saltos d'augua. Dende a que prencipia a val, en o circo de Soaso, conoixito como a Coda de Caballo y que pasa por as gradas de Soaso, una succesión de moltiples saltos d'auguas escaleronatos, dica os saltos d'augua d'o Estreito y a Espelunga.

Ordesa
Ordesa
Ordesa